b"\n_START_ARTICLE_\nMizraim\n_START_PARAGRAPH_\nMizraim (hebrejsko \xd7\x9e\xd6\xb4\xd7\xa6\xd6\xb0\xd7\xa8\xd6\xb7\xd7\x99\xd6\xb4\xd7\x9d\xe2\x80\xac / \xd7\x9e\xd6\xb4\xd7\xa6\xd6\xb0\xd7\xa8\xd6\xb8\xd7\x99\xd6\xb4\xd7\x9d\xe2\x80\xac, sodobno hebrejsko Micr\xc3\xa1jim, tibersko Mi\xe1\xb9\xa3r\xc4\x81jim/Mi\xe1\xb9\xa3r\xc3\xa1jim, arabsko \xd9\x85\xd8\xb5\xd8\xb1, Mi\xe1\xb9\xa3r) je hebrejsko in aramejsko ime Egipta. Z dvojinsko pripono \xe2\x80\x93\xc4\x81yim je morda pomenilo \xc2\xbbdva Egipta\xc2\xab, se pravi Gornji in Spodnji Egipt._NEWLINE_Izraz Mizraim se je tudi v novobabilonskih besedilih nana\xc5\xa1al na Egipt. Ime je napisano na primer na slavnih babilonskih I\xc5\xa1tarinih vratih. V ugaritskih besedilih se Egipt imenuje M\xe1\xb9\xa3rm, v Amarnskih pismih Misri, v asirskih dokumentih pa Mu-\xe1\xb9\xa3ur. V arabskem svetu se Egipt imenuje Mi\xe1\xb9\xa3r (v egip\xc4\x8danski pogovorni arab\xc5\xa1\xc4\x8dini se izgovarja Ma\xe1\xb9\xa3r). Uradno ime Egipta je Gumhuriyyat Mi\xe1\xb9\xa3r al-\xe2\x80\x98Arab\xc4\xabyyah (Arabska republika Egipt)._NEWLINE_Po Genezi 10:6 je imel Hamov sin Mizraim (Micr\xc3\xa1jim) starej\xc5\xa1ega brata Ku\xc5\xa1a in mlaj\xc5\xa1a brata Puta in Kanaana, katerih dru\xc5\xbeine so tvorile hamitsko vejo Noetovih potomcev. Mizraimovi sinovi so bili Ludim, Anamim, Lehabim, Naftuhim, Patrusim in Kasluhim, od katerih so iz\xc5\xa1li Filistejci, in Kaftorim._NEWLINE_Po Evzbijevi Kroniki je Maneton domneval, da se je veliko obdobje antike, s katerim so se kasneje pona\xc5\xa1ali Egip\xc4\x8dani, zgodilo pred veliko poplavo in da so Egip\xc4\x8dani potomci Mizraima, ki so znova naselili opusto\xc5\xa1eno ozemlje. Podobne zgodbe pripovedujejo srednjeve\xc5\xa1ki islamski zgodovinarji, med njimi Sibt ibn al-Jawzi, Egip\xc4\x8dan Ibn 'Abd al-Hakam in Perzijca al-Tabari in Muhammad Khwandamir, ki pravijo, da so piramide in drugo zgradila pregre\xc5\xa1na ljudstva pred potopom in da so ozemlje po potopu znova poselili potomci Noetovega sina Mizraima (Masarja ali Mesrja). V islamskih zapisih je bil Masar sin Hamovega sina Bansarja ali Beisarja, se pravi Hamov vnuk in ne njegov sin in je \xc5\xbeivel 700 let. Nekateri znanstveniki domnevajo, da je Mizraim najverjetneje dvojinska oblika besede Misr, ki pomeni de\xc5\xbeela. Zgodnji faraoni iz Teb, kasnej\xc5\xa1i ustanovitelji Srednjega egip\xc4\x8danskega kraljestva, so izraz Misr dobesedno prevedli v egip\xc4\x8dan\xc5\xa1\xc4\x8dino kot Ta-Wy, kar pomeni Dve de\xc5\xbeeli._NEWLINE_Jurij Sinkel, ki verjetno povzema Manetona, v svoji Sotisovo knjigi Mizraima istoveti z legendarnim prvim egip\xc4\x8danskim faraonom Menesom in pravi, da je zdru\xc5\xbeil Staro kraljestvo in zgradil Memfis._NEWLINE_Zgleda, da Mizraim ustreza tudi Misorju, feni\xc4\x8danskemu mitolo\xc5\xa1kemu o\xc4\x8detu Taatusa, kateremu je bil dan Egipt. V judaizmu je Mitzrajim povezan z besedo meicar (\xd7\x9e\xd7\x99\xd7\xa6\xd7\xa8), ki pomeni morska o\xc5\xbeina in morda namiguje na ozki morji na obeh straneh Sinajskega polotoka. Izraz lahko pomeni tudi meje, omejitve in prepovedi ali tesen prostor."